b'\n_START_ARTICLE_\nKarbamazepin\n_START_SECTION_\nKlini\xc4\x8dna uporaba\n_START_PARAGRAPH_\nKarbamazepin se tipi\xc4\x8dno uporablja za zdravljenje epilepsije in nevropatske bole\xc4\x8dine. Kot zdravilo drugega izbora seuporablja tudi za zdravljenje bipolarne motnje in v kombinaciji z antipsihoti\xc4\x8dnimi zdravili pri zdravljenju shizofrenije, \xc4\x8de zdravljenje s konvencionalnimi antipsihotiki ni u\xc4\x8dinkovito. Ni u\xc4\x8dinkovit pri malih epilepti\xc4\x8dnih napadih (absencah) ali miokloni\xc4\x8dnih napadih.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nKarbamazepin ima precej ne\xc5\xbeelenih u\xc4\x8dinkov. Pogosta ne\xc5\xbeelena u\xc4\x8dinka sta omotica in slabost. Pri 10\xe2\x80\x9320\xc2\xa0% bolnikov pride do preob\xc4\x8dutljivostne reakcije in je treba zdravilo ukiniti. Manj ne\xc5\xbeelenih u\xc4\x8dinkov naj bi imela oblika zdravila s podalj\xc5\xa1anim spro\xc5\xa1\xc4\x8danjem. _NEWLINE_Povzro\xc4\x8di lahko motnje delovanja kostnega mozga. Poro\xc4\x8dali so o agranulocitozi in aplasti\xc4\x8dni anemiji, vendar je njuna incidenca zelo nizka, tveganje ob zdravljenju s karbamazepinom pa je te\xc5\xbeko oceniti. Med zdravljenjem s karbamazepinom se lahko ob\xc4\x8dasno do pogosto pojavi prehodno ali trajno_NEWLINE_zmanj\xc5\xa1anje \xc5\xa1tevila krvnih plo\xc5\xa1\xc4\x8dic (trombocitov) ali belih krvni\xc4\x8dk (levkocitov). U\xc4\x8dinki so v ve\xc4\x8dini primerov prehodni in ne vodijo v aplasti\xc4\x8dno anemijo ali agranulocitozo. \xc4\x8ce se pojavi levkopenija (zni\xc5\xbeano \xc5\xa1tevilo belih krvni\xc4\x8dk v krvi), ki je resna, napredujo\xc4\x8da ali pa jo spremljajo klini\xc4\x8dni simptomi, kot sta vro\xc4\x8dina in bole\xc4\x8de grlo, je treba zdravljenje s karbamazepinom prekiniti._NEWLINE_Pojavijo se lahko znaki toksi\xc4\x8dnosti za jetra. Mo\xc5\xbeni so ko\xc5\xbeni izpu\xc5\xa1\xc4\x8daji (vklju\xc4\x8dno s toksi\xc4\x8dno epidermalno nekrolizo in Stevens-Johnsonovim sindromom), ki so lahko tudi resni in celo usodni. mo\xc5\xbeen je tudi pojav samomorilskih misli.'